Talonpoikasäädyn sihteerin vala
Talonpoikasäädyn Sihteerin vala.

"Minä N. N., jonka Hänen Keisarillinen Majesteettinsa, Kaikkeinarmollisin Keisarini ja Suuriruhtinas, sen Valtakunta-Kokousten järjestyksen voimalla, jonka Kuningas ja Valtakunnan Säädyt Tammikuun 24 päivänä 1617 ovat Örebro'ssa vahvistaneet, on valinnut ja määrännyt Rehellisen Talonpoikasäädyn Sihteeriksi näillä nyt julistetuilla ja kohta alkavilla valtiopäivillä, lupaan ja vannon, Jumalan ja Hänen Pyhän Evankeliuminsa kautta, että tämän virkani kaikella ahkeruudella, huolella ja halulla, olen uskollisesti ja vilpittömästi toimittava, hoitava ja täyttävä. Säädylle tahdon myös avullinen olla hyvillä neuvoilla ja muistutuksilla kaikessa, joka voi edistää Hänen Keisarillisen Majesteettinsa maan Suuriruhtinaan ja maan hyötyä ja hyvää, sekä Säädyn ja itse-kunkin oikeutta ja oikeuksia. En myöskään ota pöytäkirjaan tahi toimittamalla suorita mitään, joka voisi olla vasten sitä järkähtämätöntä Hallitusmuotoa Elokuun 21 päivältä 1772, jonka Valtakunnan Säädyt, itsellensä ja jälkeisillensä, ikuiseksi perustusla'iksi ovat ottaneet ja kalliilla valalla vahvistaneet, tahi sotii muita voimassa olevia perustuslakia vastaan, aina näitä perustuslakeja silmällä pitäen. Samoin velvoitan itseni, ett'en kellenkään muuhun kolmeen Säätyyn kuuluvalle, olkoonpa kuka tahansa, ilman Säädyn luvatta millään tavalla ilmoita sen neuvonpitoja ja puheita, vaan että kaikki, josta Sääty, tarkan keskustelemisen ja mietinnön jälkeen, voipi sopia ja suostua, ylöskirjoitan, kokoonpanen ja oikein toimitan, kuitenkin niin, ett'en Säädyssä mitään ota kirjoittaakseni ja suorittaakseni, joka on maan vapautta ja yhteistä menestystä vastaan; vaan semmoista parhaan ymmärrykseni jälkeen pyydän estää, pidättää ja poistaa. Olen myös tarkasti noudattava mitä Säädyn hyväksi ja hyödyksi voipi kaikissa luvallisissa asioissa olla, ja kaikessa niin itseni käyttää, kuin kunniallisen ja rehellisen miehen sopii ja kelpaa. Niin totta Jumala minua auttakoon hengen ja sielun puolesta".

</div>

Lähde
 Yhteenveto niistä voimassa olevista säännöistä ja seurattavaksi otetuista tavoista, jotka Suomen Suuriruhtinanmaan valtiopäivä-järjestyksessä ovat noudatettavat, Suomen Suuriruhtinanmaan Asetus-Kokous 13/1863, s. 21–22.

Valat ja vakuutukset